Rætt um að breyta nafni Akranesvallar í Norðurálsvöll Samkvæmt drögum að leikjaniðurröðun Pepsídeildar karla í knattspyrnu , á vef Knattspyrnu-sambands Íslands , þá hefur nafni Akranesvallar verið breytt í Norðurálsvöllur . Í samtali við Skessuhorn í dag sagði Þórður Guðjónsson framkvæmdastjóri Knattspyrnufélags ÍA að ekki sé búið að ákveða nafnbreytinguna en um hana hefur verið rætt í tengslum við gerð nýs samstarfssamnings KFÍA og Norðuráls á Grundartanga . Hann segir KSÍ hafa farið aðeins fram úr sjálfu sér með því að breyta nafninu á leikjaskránni en nafn vallarins er Akranesvöllur í dag . Þórður bjóst við að viðræðum Norðuráls og KFÍA ljúki í næstu viku og þá ætti að skýrast hvort af nafnbreytingunni verður . Í samtali við Fótbolta.net í dag segir Ingi Fannar Eiríksson formaður KFÍA að viðræður standi yfir um fimm ára styrktarsamning við Norðurál .